
A cikádori ciszterci kolostor építéstörténete - Állhatott-e az apátsági templom kereszthajója már a 12. század közepén?

Cikádor a ciszterci rend legelső magyar földön alapított apátsága, amelynek maradványait Valter Ilona régész tárta fel 1994 és 2000 között a mai Bátaszéken. Az ásatások eredményeit összefoglaló, 2015-ben kiadott monográfiájában részletes ismertetését adja azon következtetésének, hogy a monostor temploma már az alapítás (1142) korában kereszthajós formában épült meg a rendi előírások szerint. 
Pályamunkám megírásának elsődleges célja az volt, hogy Valter Ilona gondolatmenetét és érvrendszerét az általa közzétett régészeti dokumentációk alapos újratanulmányozása által megértve bizonyítani tudjam: a cikádori ciszterci templom valójában nem bírt kereszthajóval a 12. század közepén. Ehhez dolgozatomat két nagy fejezetre bontva az elsőben Valter meglátásait boncolgattam, míg a következőben mindezekre reflektálva saját megfigyeléseim konklúzióját vezettem le régészeti, történeti és művészettörténeti érvekkel alátámasztva. Gondolatmenetem részeként a Valter által lefektetett periodizációt némileg módosítottam, majd ennek felhasználásával mutattam be a templomépület keleti traktusának téregységeit azok építésének sorrendjében. Rámutattam, hogy a kereszthajó datálásához tulajdonképpen minden szükséges adat rendelkezésre áll, még ha ez más esetekben nem is mindig igaz. A déli külső mellékszentély keleti falcsonkja kulcsfontosságú részlet, hiszen ezáltal igazolható hitelesen, hogy annak az épület többi részétől eltérő alapozása valójában a 14. századi padlózathoz igazodik, terében pedig a román kori járószintnek nyoma sincs. A két déli mellékkápolna keleti falazata ugyanakkor elválás nélkül húzódik át a különböző alapokon, ami Valter szerint a 12. századi egységbe foglalás szándékát tükrözi. Viszont míg ő „elfelejti” a belső terek padlóviszonyait, addig én azok hangsúlyos kiemelése nyomán e keleti zárófalat a 14. századi újjáépítéshez kötöm a statikai stabilitás szükségszerű szempontja miatt. 
Amennyiben okfejtésem elfogadhatónak bizonyul, úgy Cikádor nem viselheti többé azon megtisztelő címet, hogy hazánkban első képviselője volt az itthon egyébként ritka, kereszthajós építészeti megoldásnak.



